b'\n_START_ARTICLE_\nSveta Srca u Puli\n_START_PARAGRAPH_\nSveta Srca u Puli ili muzejsko-galerijski prostor Sveta Srca u Puli dislocirani je dio Arheolo\xc5\xa1koga muzeja u Puli i najnoviji gradski muzejsko-galerijski prostor otvoren u srpnju 2011. godine. Nalazi se u desakraliziranoj crkvi Svetih Srdaca Isusova i Marijina u De Villeovu usponu u starogradskome centru.\n_START_SECTION_\nPovijest\n_START_PARAGRAPH_\nCrkva Svetih Srdaca Isusova i Marijina izgra\xc4\x91ena je 1908. godine na mjestu gdje su se 1886. nastanile redovnice Svetih Srdaca Isusova i Marijina radi intelektualnog i kr\xc5\xa1\xc4\x87anskog obrazovanja mladih djevojaka. Redovnice su uspjele podignuti samostan i crkvu na tome mjestu uz pomo\xc4\x87 vjernika. Crkva je dovr\xc5\xa1ena 1910. godine prema projektu Virgilija Volpija, a dovr\xc5\xa1io ju je Domenico Malus\xc3\xa0. Trobrodna crkva bila je duga\xc4\x8dka 38 metara, \xc5\xa1iroka 16, a visoka 18 metara. U planu je bila i izgradnja zvonika koji nikad nije izgra\xc4\x91en._NEWLINE_Nakon Drugoga svjetskog rata redovnice napu\xc5\xa1taju samostan i crkvu. U napu\xc5\xa1teni samostan useljava Tehni\xc4\x8dka \xc5\xa1kola, dok crkvu od 1958. godine Arheolo\xc5\xa1ki muzej koristi kao depo._NEWLINE_Budu\xc4\x87i da je crkva bila izgra\xc4\x91ena na nasipu i stati\xc4\x8dki vrlo nestabilna, pristupljeno je njezinoj obnovi koja je po\xc4\x8dela 2007. godine. Iako se planiralo u desakraliziranu crkvu smjestiti prvo muzejsko-znanstveni centar, a potom srednjovjekovni lapidarij, kona\xc4\x8dno je ipak odabran projekt muzejsko-galerijskoga prostora._NEWLINE_Prostor profanirane crkve planiran je kao multifunkcionalan i multimedijalan, te predvi\xc4\x91en za odr\xc5\xbeavanje predavanja, kongresa, znanstvenih tribina, predstava, koncerata, filmova, festivala i sli\xc4\x8dno. Osim promi\xc5\xa1ljenog ure\xc4\x91enja interijera, jednako kvalitetno je ure\xc4\x91en i eksterijer crkve koji se mo\xc5\xbee koristiti kao prostor za manifestacije._NEWLINE_Trenuta\xc4\x8dno se u Svetim Srcima odr\xc5\xbeava izlo\xc5\xbeba s naslovom Pula - ra\xc4\x91anje grada koja prezentira arheolo\xc5\xa1ke predmete prona\xc4\x91ene u \xc4\x8detvrti svetoga Teodora u Puli.'